**МЕ́СЯЦА НОЯБРЯ́ В 19-Й ДЕНЬ**

**СВЯЩЕННОМУ́ЧЕНИКА ПОРФИ́РИЯ,**

**ЕПИ́СКОПА СИМФЕРО́ПОЛЬСКАГО**

НА ВЕЛИ́ЦЕЙ ВЕЧЕ́РНИ

Блаже́н му́ж, 1-й антифо́н.

На Го́споди, воззва́х, поста́вим стихо́в 8, и пое́м стихи́ры свята́го во гла́с 2. Подо́бен: Егда́ от дре́ва:

Егда́ Го́сподь Пастыренача́льник/ тя, Богоизбра́нне Порфи́рие,/ ума́сти благоуха́нною свяще́нства ма́стию,/ тогда́ укрепи́ тя любо́вию Свое́ю./ Я́ко за и́мя Го́сподне/ труди́лся еси́ и не изнемо́гл еси́,/ свяще́нным одержи́мь стра́хом,/ ны́не же ра́достию приими́ вене́ц свя́тости// от Го́спода Человеколю́бца.

Егда́ Го́сподь попусти́ отступле́нию бы́ти в Ру́сской земли́,/ зане́ лицу́ Го́сподню не моли́хомся,/ дабы́ отврати́тися от мы́слей се́рдца зла́го,/ ты́, благоче́стне Порфи́рие,/ обле́клся еси́ в моле́ние,/ веща́я христолюби́вым ча́дом:/ бра́тие, долготе́рпим:/ наведы́й cко́рбная, наведе́т весе́лие ве́чное// со спасе́нием на́шим.

Богоблаже́нне Порфи́рие,/ рожде́нием твои́м и свяще́нством че́ствуется Подо́лье;/ Екатериносла́в, Елисаветгра́д и Та́врия /- сии́ су́ть па́жити ове́ц твои́х,/ и́хже упа́сл еси́ до́бре,/ земля́ же Казахста́нская яко место муче́ния твоего́/ прия́т те́ло твое́ честно́е и многострада́льное,/ ны́не же вси́ мы́ сохраня́емся от бе́д// моли́твами твои́ми, Порфи́рие сла́вне.

Сла́ва, гла́с 6:

Душегубительныя бури безбожныя не устраши́вся,/ исповеднику Патриа́рху Ти́хону/ якоже кормчему Церкве ве́рен помощник явился еси,/ трудолюбне святителю Порфи́рие,/ и да́же до сме́рти послу́шлив бы́л еси́/ гла́су Буреуте́шителя Сладча́йшего./ Емуже ныне молися/ с ве́рою на по́мощь тя́ призыва́ющим// приста́нища спаси́тельнаго достигнути.

И ны́не, Богоро́дичен: Кто́ Тебе́ не ублажи́т:

Вхо́д. Проки́мен дне́. Чте́ния три́ из службы Священномученику общей.

На литии́ стихи́ра хра́ма.

Сла́ва, гла́с 8:

Прии́дем, ве́рнии,/ потщи́мся вни́ти на пра́здник ве́ры,/ и́же угото́ва на́м Богото́чный исто́чник Порфи́рий:/ сие́ торжество́ све́тится све́том гряду́щаго Вхо́да Де́вы/ и тече́т ко Рождеству́ Христо́ву;/ сие́ ми́лость Бо́жия,/ до́брая ку́пля честно́ю кро́вию;/ сие́ ме́рило, пра́вящее ко стези́ спасе́ния/ и пути́ лука́вы исправля́ющее;/ сие́ ти́хое одожде́ние ева́нгельских слове́с,// олядене́вшую ни́ву серде́ц любо́вию Бо́жиею напая́ющее.

И ны́не, Богоро́дичен: Безневе́стная Де́во:

На стихо́вне стихи́ры, гла́с 2. Подо́бен: До́ме Евфра́фов:

Сто́лпе ве́ры,/ и́стины утвержде́ние,/ и́мени Бо́жию да́л еси́ сла́ву,/ путевождя́ в зе́млю обетова́ния// новозаве́тных ревни́телей Го́спода.

Сти́х: Cвяще́нницы Твои́ облеку́тся в пра́вду// и преподо́бнии Твои́ возра́дуются.

Сто́лпе светя́щий/ во мгле́ беззако́нней/ и́щущим Бо́га,/ непра́вда бо во усте́х твои́х, Порфи́рие, не обре́теся,//и мно́ги обрати́л еси́ от непра́вд и́х.

Сти́х: Честна пре́д Го́сподем// сме́рть преподо́бных Его́.

Сто́лпе непоколеби́мый,/ якоже зла́то в горни́ле,/ искуше́н бы́л еси́,/ темже Го́сподь прия́т тя́,// яко всепло́дие же́ртвенное.

Сла́ва, гла́с и подобен то́йже:

Вше́л еси́ во врата́ пра́вды/ испове́дая Бо́га в Це́ркви Ру́сской,/ и словеса́ зако́на Христо́ва/ украси́ша уста́ твоя́, Порфи́рие,// якоже Госпо́дня провозвестника.

И ны́не, Богоро́дичен: О чудесе́ но́ваго:

Тропа́рь, гла́с 6:

Избра́нный благоче́стия ревни́телю,/ благослове́нныя Таври́ды похвало́,/ свети́льник Правосла́вия яви́лся еси́,/ страда́ния и у́зы за Це́рковь Святу́ю претерпе́в/ и от власте́й безбо́жных убие́н бы́в,/ священному́чениче Порфи́рие,// моли́твами твои́ми спаса́й ду́ши на́ша.

Сла́ва, и ны́не, Богоро́дичен: Благослове́нную нареки́й:

На У́трени

На Бо́г Госпо́дь: тропа́рь свята́го два́жды. Сла́ва, и ны́не, Богоро́дичен: Благослове́нную нареки́й:

По 1-м стихосло́вии седа́лен, гла́с 1. Подо́бен: Гро́б Тво́й:

Бо́гом избра́нный и благослове́нный,/ священномучениче Порфи́рие,/ ми́ром архиере́йства пома́занный,/ во дни́ непра́ведных гоне́ний,/ яко же́ртвенное всепло́дие/ Сладча́йшему Христу́ бы́л еси./ Кровию твоею земля́ освяти́ся,/ души же твоея восшествием/ воздух озарися,// Триеди́наго Го́спода Сла́вы свети́льниче.

Сла́ва, и ны́не, Богоро́дичен:

Ма́терь Тя́ Бо́жию/ све́мы вси́ Де́ву вои́стинну,/ и по рождестве́ я́вльшуюся,/ и́же любо́вию прибега́ющии к Твое́й благости:/ Тебе́ бо и́мамы гре́шнии предста́тельство,/ Тебе́ стяжа́хом в напа́стех спасе́ние,// Еди́ну Всенепоро́чную[[1]](#footnote-1).

По 2-м стихосло́вии седа́лен, гла́с 4. Подо́бен: Удиви́ся Ио́сиф:

Удивля́ет вся́к у́м/ заповедий Бо́жиих исполнение,/ яже ты́ соблю́л еси́ в се́рдце свое́м, святи́телю Порфи́рие,/ ве́рных, в темни́цех и заточе́ниих сущих, не отметаяся,/ крова же лишаемых приемля/ и пред Престо́лом Бо́жиим/ о ни́х моля́ся, яко Христо́ви су́ть./ Та́ко служи́телие Бо́жии в тебе́ и́скренняго дру́га позна́ша/ и благода́рне возопиша:/ священному́чениче сла́вне,/ да вни́деши в Небе́сныя оби́тели,// и да прии́меши мзду́ милосе́рдия твоего́.

Сла́ва, и ны́не, Богоро́дичен:

Удиви́ся Ио́сиф,/ е́же па́че естества́ зря́,/ и внима́ше мы́слию/ и́же на руно́ до́ждь, в безсе́меннем зача́тии Твое́м, Богоро́дице,/ купину́ огне́м неопали́мую,/ же́зл Ааро́нов прозя́бший,/ и свиде́тельствуя обру́чник Тво́й и храни́тель,/ свяще́нником взыва́ше:/ Де́ва ражда́ет,/ и по рождестве́// па́ки Де́ва пребыва́ет.

Велича́ние:

Велича́ем тя,/ священному́чениче Порфи́рие,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия// претерпе́л еси́.

Псало́м избра́нный:

1-й лик: Бог нам Прибе́жище и Си́ла.

2-й лик: Го́споди, воздви́гни си́лу Твою́ и прииди́, во е́же спасти́ ны.

1-й лик: Глаго́лах о свиде́ниих Твои́х пред цари́ и не стыдя́хся.

2-й лик: Вси язы́цы обыдо́ша мя, и и́менем Госпо́дним противля́хся им.

1-й лик: Тебе́ ра́ди умерщвля́емся весь день, вмени́хомся я́ко о́вцы заколе́ния.

2-й лик: Кре́пость моя́ и пе́ние мое́ Госпо́дь и бысть мне во спасе́ние.

По полиеле́и седа́лен, гла́с 8. Подо́бен: Прему́дрости:

Благода́ть во твое́ се́рдце все́льшися о́гненно,/ Це́ркви показа́ тя па́стыря до́браго,/ и устна́ма твои́ма научи́ла е́сть/ правове́рию и ра́зуму,/ и́мже зре́ти Про́мысл Бо́жий и Тому́ покоря́тися/ и избе́гнути се́ти обнови́телей льсти́вых,/ яко паучи́ны во дни́ о́ны распросте́ртыя./ Темже, Богому́дре Порфи́рие, моли́ся Христу́ Бо́гу,/ да утверди́т на пути́ спаси́тельном// пра́зднующих любо́вию святу́ю па́мять твою́.

Сла́ва, и ны́не, Богоро́дичен:

В напа́сти многоплете́нныя впа́д/ от вра́г ви́димых и неви́димых,/ бу́рею одержи́м безчи́сленных согреше́ний мои́х,/ и, я́ко к те́плому заступле́нию и покро́ву моему́, Чи́стая,/ ко приста́нищу притека́ю Твоея́ бла́гости./ Те́мже, Пречи́стая, из Тебе́ Воплоще́нному без се́мене/ моли́ся приле́жно о все́х рабе́х Твои́х,/ непреста́нно моля́щих Ти́ ся, Богоро́дице Пречи́стая,/ моля́щи Его́ при́сно согреше́ний оставле́ние дарова́ти// воспева́ющим досто́йно сла́ву Твою́.

Степе́нна, 1-й антифо́н 4-го гла́са. Проки́мен гла́с 4: Проидо́хом сквозе́ о́гнь и во́ду, и изве́л еси́ ны́ в поко́й. Сти́х: Разже́гл ны́ еси́, я́коже разжиза́ется сребро́. Вся́кое дыха́ние: Ева́нгелие от Матфе́а, зача́ло 36.

По 50-м Псалме́ стихи́ра, гла́с 6:

Порфи́рие свяще́ннейший,/ ты́, ве́рою вели́к бы́в,/ па́че изво́ли страда́ти с людьми́ Бо́жиими,/ не́жели име́ти вре́менную греха́ сла́дость,/ яко бога́тство вмени́в поноше́ние Христо́во:/ взира́ше бо на мздовоздая́ние,/ и я́ко непоро́чен а́гнец/ принесе́ся Отцу́ Небе́сному./ Те́мже моли́, блаже́нне,// поми́ловатися душа́м на́шим.

Кано́н, его́же краегране́сие: Епи́скопу Порфи́рию прино́сим хвале́ние.

Гла́с 6.

## Пе́снь 1

*Ирмо́с: Я́ко по су́ху пешеше́ствовав Изра́иль,/ по бе́здне стопа́ми,/ гони́теля фарао́на/ ви́дя потопля́ема,// Бо́гу побе́дную пе́снь пои́м, вопия́ше.*

Епи́скопа Порфи́рия воспои́м любо́вию,/ от земли́ Ру́сстей чрез ско́рбь ве́лию/ к Небеси́ преше́дшаго/ и ри́зы своя́// в Кро́ви А́гнчи убели́вшаго.

Претерпе́вый до конца́ за Христа́ страда́ния,/ дне́сь не а́лчеши/ и не жа́ждеши,/ и на́с от исто́чников живоно́сных// Бо́га напита́ти усе́рдно про́сиши.

Искуше́н бы́в темни́цею и озлобле́нии,/ ве́рен Спаси́телю на́шему/ яви́лся еси́ да́же до сме́рти,/ сего́ ра́ди упова́ем,// я́ко от сме́рти вторы́я не вреди́шися.

Богоро́дичен: Славосло́вим Тя́, Де́во,/ и со Арха́нгелом Гаврии́лом/ вопие́м Ти́:/ ра́дуйся, ро́ждшая Спасе́ние ро́да на́шего,// еди́на Пречи́стая и Преблагослове́нная.

## Пе́снь 3

*Ирмо́с: Не́сть свя́т, я́коже Ты́,/ Го́споди Бо́же мо́й,/ вознесы́й ро́г ве́рных Твои́х, Бла́же,/ и у́тверди́вый на́с на ка́мени// испове́дания Твоего́.*

Кра́сен пло́д до́брыя лозы́,/ священноро́дне Порфи́рие,/ свяще́нство ве́чное прия́л еси в насле́дие:/ проле́й и на на́с вино́ благоче́стия твоего́,// да ве́рою восхва́лим тя́.

О́блак испыта́ний не угаси́ свети́льника твоея́ ве́ры/ во ха́рьковских у́зах,/ па́че же ороси́ цве́ты твои́х доброде́телей, испове́дниче Спа́сов Порфи́рие:// Бо́г искуси́ тя́ и обре́те досто́йна Себе́.

Подо́бно Па́влу апо́столу, ве́дая,/ яко у́зы тебе́ и ско́рби жду́т,/ не то́чию свя́зан бы́ти,/ но и умре́ти гото́в бы́л еси́ за и́мя Го́спода Иисуса,// И́же и дарова́ ти за Него́ пострада́ти.

Богоро́дичен: Упова́ние христиа́н,/ Пресвята́я Де́во,/ благоволи́ на́м Твои́ми моли́твами/ в де́нь о́н у́слы́шати сла́дкий гла́с,// призыва́ющий вни́ти в Небе́сный Черто́г.

## Седа́лен, гла́с 2:

Сосу́де избра́нный,/ архипа́стырю усе́рдный Порфи́рие,/ новому́чениче сла́вный,/ свое́ю кро́вию угаси́л еси́ пла́мень безбо́жия/ и зако́ны Бо́жия утверди́л еси́,// земли́ Кры́мской да́руя благослове́ние.

Сла́ва, и ны́не, Богоро́дичен: Богоро́дице Де́во Мари́е,/ ро́ждшая Христа́ Изба́вителя и Спа́са,/ моли́ся Того́ благосты́ни, со апо́столы и му́ченики, и проро́ки,/ с преподо́бными же и пра́ведники,// очище́ние грехо́в дарова́ти на́м и ве́лию ми́лость.

## Пе́снь 4

*Ирмо́с: Христо́с моя́ си́ла,/ Бо́г и Госпо́дь,/ честна́я Це́рковь/ боголе́пно пое́т взыва́ющи,// от смы́сла чи́ста о Го́споде пра́зднующи.*

Полика́рп нарече́н бы́сть во креще́нии,/ я́ко многопло́ден име́яй бы́ти;/ Порфи́рий же в постриже́нии,/ яко во обагре́нней кро́вию оде́жди свяще́нней,// во Свята́я Святы́х име́яй вни́ти.

О́тче Порфи́рие,/ приим Го́сподь благоуха́ние/ о за́поведех твоего́ раче́ния и ко благочи́нию церко́вному трудо́в,/ поставля́ет тя́ архипа́стырем ове́ц слове́сных,// пасти́ я́ на па́житех ве́ры пра́выя.

Ре́вностныя архие́реи/ ка́федры Елисаветгра́дския,/ священному́ченицы Ону́фрие и Порфи́рие,/ яко исто́чницы Изра́иля но́ваго,/ напоява́ли есте́ благочести́выя// спаси́тельными уче́нии.

Богоро́дичен: Фиа́л многоче́стный Ду́ха Свята́го,/ от Него́же во очище́ние нам Сло́во О́тчее воплоти́вшая,/ Мари́е Де́во,// милосе́рдуй о боголе́пно пою́щых Тя́.

## Пе́снь 5

*Ирмо́с: Бо́жиим све́том Твои́м, Бла́же,/ у́треннюющих Ти́ ду́ши/ любо́вию озари́, молю́ся,/ Тя́ ве́дети, Сло́ве Бо́жий,/ и́стиннаго Бо́га,// от мра́ка грехо́внаго взыва́юща.*

Иереми́я дре́вле рыда́ше над гра́дом Святы́м,/ яко грехо́м согреши́ и в мяте́ж бы́сть,/ та́ко и ты́ о наро́де смяте́ннем/ се́рдцем боле́зновал еси,/ па́че гла́да хле́бнаго// гла́дом слы́шания сло́ва Бо́жия истаявавшем.

Ру́це возде́я во умиле́нней моли́тве,/ со проро́ком Михе́ем глаго́лал еси́:/ гне́в Госпо́день покая́нием стерпи́м,/ яко согреши́хом Ему́,/ те́мже а́ще и в темни́цы всажде́ни бу́дем,// Све́том невече́рним озари́т ны Госпо́дь.

Иера́рха яре́м многотру́дный прие́м от Бо́га/ во времена́ зело́ лю́та,/ все́м бы́л еси́ вся́, я́ко Христо́в апо́стол:/ оте́ц мона́хом,/ пристанище изгна́нным,// утеше́ние ве́лие скорбя́щим.

Богоро́дичен: Ю́нице Всенепоро́чная,/ Юнца́ Предве́чнаго/ проро́чески зача́т во утро́бе,/ Того родила еси́ ко всесожже́нию/ во спасе́ние ду́ш// во мра́ке грехо́внем пребыва́ющих.

## Пе́снь 6

*Ирмо́с: Жите́йское мо́ре,/ воздвиза́емое зря́/ напа́стей бу́рею,/ к ти́хому приста́нищу Твоему́ прите́к, вопию́ Ти:/ возведи́ от тли́ живо́т мо́й,// Многоми́лостиве.*

Претерпе́л еси́ клеветы́,/ поноше́ния и гоне́ния/ за и́мя Христо́во,/ священному́чениче Порфи́рие,/ возмога́я от не́мощи си́лою благода́ти// Го́спода Многоми́лостиваго.

Ревнуя о нерушимости кано́нов правосла́вных,/ свя́те Порфи́рие,/ отступи́вшия от Це́ркви Христо́вы/ обнови́тели ло́жныя обличи́л еси́/ и соо́тчичи укрепи́л еси́// ду́ши полага́ти за Спа́са на́шего Многоми́лостиваго.

Испове́данием ве́ры пра́выя/ Це́рковь Ру́сскую я́коже порфи́рою ца́рскою украси́л еси́,/ тезоиме́нному святи́телю подо́бяся,/ и ве́рными бы́ти призыва́л еси́ свято́му Ти́хону,/ Патриа́рху Бо́жиею ми́лостию.

Богоро́дичен: Нера́тную кре́пость,/ необори́мый покро́в/ Тебе́, Де́во, и́мамы:/ не бои́мся нападе́ния злочести́вых,/ пою́щи Тя́ и Сы́на Твоего́,// Многоми́лостиваго.

## Конда́к, гла́с 4:

Ра́дуется земля́ Таври́ческая,/ прославля́я звезду́ незаходи́мую не́ба церко́внаго,/ святи́теля Порфи́рия/ венце́м му́ченическим уве́нчаннаго,/ и́же предстоя́ Престо́лу Царя́ Сла́вы,/ мо́лит Христа́ Бо́га/ Оте́чество на́ше в Правосла́вии утверди́ти// и ниспосла́ти на́м Бо́жие благослове́ние.

И́кос:

Любве́ Боже́ственныя испо́лнен/ и благоро́дством души́ укра́шен изря́дно,/ свя́те Порфи́рие,/ в ле́та гоне́ния и отступле́ния/ Же́ртву Безкро́вную чи́сте приноси́л еси́,/ о благостоя́нии Святы́я Це́ркве те́пле моля́ся,/ и ревну́я поревнова́л еси́ по Го́споде Вседержи́тели,/ лука́выя челове́ки облича́я, благочести́вым же посо́бствуя./ Те́м, ви́дя труды́ твоя́, Христо́с Бо́г/ прича́стника тя́ сотвори́ Страсте́м Кре́стным/ и Ца́рствия Небе́снаго насле́дника./ Ны́не же, Святе́й Тро́ице предстоя́,// ниспосли́ на́м Бо́жие благослове́ние.

## Пе́снь 7

*Ирмо́с: Росода́тельну у́́бо пе́щь соде́ла А́нгел/ преподо́бным отроко́м,/ халде́и же опаля́ющее веле́ние Бо́жие мучи́теля увеща́ вопи́ти:// благослове́н еси́, Бо́же оте́ц на́ших.*

Огне́м Ду́ха освяще́н,/ душепа́губных раско́лов те́рние попали́л еси́,/ и Христу́ сораспя́вся,/ к Тому́ дерзнове́ние ве́лие стяжа́л еси́,/ предста́тель тепле́йший па́стве явля́яся,// благословя́ Бо́га оте́ц на́ших.

Свяще́ннейшими твои́ми нра́вы украша́емь/ и блаже́нства изгна́нных пра́вды ра́ди сподо́бився,/ убива́ющих те́ло, по сло́ву Госпо́дню, не убоя́лся еси́,// душе́ю безсме́ртною благословя́ Бо́га оте́ц на́ших.

И́же ве́рою вели́к бы́в, подо́бно Моисе́ю,/ напая́л еси́ во́дою жи́вою зако́на Христо́ва пали́мыя грехо́вною жа́ждою,/ и ти́и обре́тше исто́чник, теку́щий в живо́т ве́чный,// благословя́т Бо́га оте́ц на́ших.

Богоро́дичен: Мы́сль ми́ да́руй обраще́ния, Влады́чице,/ суето́ю объе́мшуся,/ да я́ко о́троцы в пещи́ обря́щуся не опали́м житие́м посреде́ и́долов и воспою́:// благослове́н еси́, Бо́же оте́ц на́ших.

## Пе́снь 8

*Ирмо́с: Из пла́мене преподо́бным ро́су источи́л еси́,/ и пра́веднаго же́ртву водо́ю попали́л еси́:/ вся бо твори́ши, Христе́, то́кмо е́же хоте́ти.// Тя́ превозно́сим* *во вся́ ве́ки.*

Христо́вы па́стырие, Дими́трие, Елеаза́ре, Иоа́нне,/ Нико́лае и ины́й Нико́лае, Тимофе́е и Анто́ние иеродиа́коне/ с архипа́стырем вашим Порфи́рием, да́же до кро́ве сохрани́ли есте́ и́скреннюю ве́ру Бо́гу,// превозноси́мому во вся́ ве́ки.

Возлюби́л еси́ пра́вду Бо́жию, святе Порфи́рие,/ и беззако́ние возненави́дел еси́,/ сего́ ра́ди пома́за тя́ Бог тво́й еле́ем ра́дости:// Его́же превозно́сим во вся ве́ки.

Тро́ичен: А́нгельскими си́лы воспева́емаго,/ бре́нными усты сла́вим во Святе́й Тро́ице Бо́га и мо́лим:/ утверди́ Це́рковь и сохрани́ Оте́чество на́ше, еди́не Бла́же и Человеколю́бче,// превозноси́мый во вся́ ве́ки.

Богоро́дичен: Ле́ствицы о́бразом дре́вле Иа́кову предста́ла еси́,/ е́юже восхожде́ние обрели́ есмы́ к невече́рнему Све́ту,/ Ма́ти Де́во всепе́тая,// те́мже Тя́ превозно́сим во вся́ ве́ки.

## Пе́снь 9

*Ирмо́с: Бо́га челове́ком невозмо́жно ви́дети,/ на Него́же не сме́ют чи́ни а́нгльстии взира́ти:/ Тобо́ю же, Всечи́стая, яви́ся челове́ком/ Сло́во воплоще́нно,/ Его́же велича́юще,// с Небе́сными во́и Тя́ ублажа́ем.*

Екатериносла́вския, кры́мския/ и мно́гия ины́я лю́ди утверди́л еси́,/ свя́те Порфи́рие,/ испове́данием Христа́ Го́спода,/ пра́выя суды́ Его́ велича́юще:// я́ко упова́ющии На́нь не изнемо́гут.

Небеснаго Оте́чества взыску́я,/ отше́ствие ко Госпо́ду моли́твенно прозрева́сте,/ святи́телие Мака́рие и Порфи́рие,/ и я́ко же́ртвы непоро́чныя Ему́ принесо́стеся,/ те́мже возда́ст ва́м вене́ц пра́вды в де́нь о́н Пра́ведный Судия́.

И́стинный па́стырь бы́л еси́, святе Порфи́рие,/ страда́нием за ве́ру украше́нный,/ ны́не предлага́еши трапе́зу своея́ па́мяти,/ со́лию благода́ти растворе́нну./ Тя́ ублажа́юще,// с ли́ком Кры́мских святы́х Го́спода велича́ем.

Богоро́дичен: Еди́на две́рь вхо́да Святи́теля Вели́каго,/ еди́на Ма́ти Единоро́днаго Сы́на Бо́жия,/ И́мже земны́м освяще́ние и обновле́ние/ и жи́знь безконе́чная,/ те́мже Христа́ велича́юще,// с Небе́сными во́и Тя́ ублажа́ем.

Свети́лен. Подо́бен: Ду́хом во святи́лищи:

До́бре па́ству Христо́ву упа́сл еси́,/ Порфи́рие ди́вне,/ во тьме́ гоне́ний неугаса́емый свети́льник бы́в/ покая́ния и́скренняго и ве́ры и́стинныя/ и во́льне Влады́це спострада́в, свя́то почи́л еси́,// озаря́я на́с присносия́нною па́мятию твое́ю.

Сла́ва, и ны́не, Богоро́дичен:

Дави́дски воспе́ти Тя́ ка́ко дерзне́м, Пречи́стая,/ раби́ неключи́мии, во тьме́ грехо́в су́щии?/ Оба́че не отчаява́емся покая́нием обрести́ спасе́ние./ Све́том Сы́на Твоего́ просвети́ ны́, Богоневе́сто,// ми́лует бо бе́з ме́ры моли́твами Твои́ми.

На хвали́тех стихи́ры, гла́с 4. Подо́бен: Да́л еси́ зна́мение:

Да́л еси́ на́м, Го́споди,/ о́браз ве́ры и стра́ха Бо́жия,/ епи́скопа Порфи́рия,/ и́мже сердца́ укрепи́л еси́/ во дни́ людски́я крамо́лы,/ и печа́ль раствори́л еси́/ твердым наде́янием,/ спаса́я вся ве́рно тя́ стра́хом и любо́вию сла́вящыя,/ Иису́се всеси́льне,// Спа́се ду́ш на́ших.

Да́л еси́ вразуми́теля/ возлю́бленным Твои́м, Го́споди,/ непреобори́маго Порфи́рия,/ уязви́вшаго полки́/ противля́ющихся Це́ркви Святе́й,/ уя́звленные же ду́ши/ благода́тию исцели́вшаго;/ те́мже досточу́дна уго́дника Твоего́ по до́лгу ублажа́ем,/ Иису́се всеси́льне,// Спа́се ду́ш на́ших.

Да́л еси́ испи́ти/ ча́шу Твою́, Го́споди,/ дру́гу Твоему́ ве́рному:/ то́й бо во изгна́нии сый,/ упова́нием Ца́рствия Небе́снаго/ на сме́рть Тебе́ ра́ди ду́шу свою́ угото́ва./ Те́мже я́ко ца́рское свяще́ние/ в порфи́ру крове́й му́ченических Тобо́ю оде́ян бысть,/ Иису́се всеси́льне,// Спа́се ду́ш на́ших.

Сла́ва, гла́с 8:

Мно́гими ле́ты красно́ твое́ житие́,/ седи́не спросия́ прему́дрость,/ испове́дание всеблагоче́стно,/ укра́шено страда́нием и честно́ю кро́вию./ Прииди́ же, святи́телю Порфи́рие,/ в со́нме новому́ченик Кры́мския земли́,/ и освяти́ сие́ ди́вное торжество́// твои́м архипа́стырским благослове́нием.

И ны́не, Богоро́дичен: Влады́чице, приими́ моли́твы:

На литурги́и

Блаже́нны от кано́на, пе́сни 3-я и 6-я. Проки́мен, гла́с 7: Честна́ пред Го́сподем сме́рть преподо́бных Его́. Сти́х: Что́ возда́м Го́сподеви о все́х, я́же воздаде́ ми: Апо́стол к Ри́мляном, зача́ло 99. Аллилу́иа, гла́с 2: Свяще́нницы твои́ облеку́тся в пра́вду, и преподо́бнии твои́ возра́дуются. Сти́х: Бо́г на́м прибе́жище и си́ла, помо́щник в ско́рбех, обре́тших ны́ зело́. Ева́нгелие Луки́, зача́ло 106. Коне́ц: В терпе́нии ва́шем стяжи́те ду́ши ва́ша. Прича́стен: В па́мять ве́чную бу́дет пра́ведник:

МОЛИТВА

О святый и добропобедный священномучениче Христов, архиерею Божий Порфирие, земли нашея похвало и Церкве Русския присное радование! Ты в ю́ных ле́тех благода́тию свяще́нства облечен быв, словом, житием, любовию, духом, верою и чистотою образ верным явился еси. Егда же грех ради наших времена люта приидоша и восташа отступники и гонители, Святому Патриарху Тихону верен пребыл еси, страждущим за Христа спострадал еси и веру православную даже до смерти твердо исповедал еси.

Темже, по кончине мученичестей любовию от паствы твоея не отлучаяйся и велие дерзновение ко Всемилостивому Богу страданьми своими стяжавый, не престай молитися Ему о всех нас, да отверзет нам двери покаяния и утвердит Церковь Православную, расколы же и нестроения искоренит; да укрепит вся православныя христианы в богобоязненном и богоугоднем Евангельстем житии, заблуждшия же и в вере немощныя на путь правый да наставит; да помилует Всеблагий Господь Отечество наше, а иже во власти суть, мудростию и попечением о народе исполнит; да дарует воинству нашему по заповеди Христовой души своя за други полагати и силою Креста Его враги побеждати.

И тако молитвами твоими Отечества Небеснаго да сподобит нас, идеже с тобою чаем прославляти Живоначальную Троицу, Отца, и Сына, и Святаго Духа, ныне и присно и во веки веков. Аминь.

1. *Здесь и далее более мелким шрифтом приводятся тексты, заимствованные из печатных книг и не нуждающиеся в редактировании.* [↑](#footnote-ref-1)